  Майя Бывальцева Куа сётонъя огъя нуналэ, 18-тӥ куарусёнэ, Ижкарысь быръён участокъёсын кинологъёс ужалозы. 14-тӥ куарусёнэ журналистъёслы со сярысь вераз элькунысь кунпуш ужъёсъя министерствоысь полицилэн кивалтӥсезлэн воштӥсез Сергей Козлов. «Милям кинологъёс вань Ижкарын гинэ. 3 инженеръёс гинэ, соин ик Ижкарын соос (быръён участокъёс — ред.) эскериськозы, нош мукет интыосын полициысь ӧнерчиос учкыса ветлозы», — вераз Сергей Козлов. Солэн кылъёсызъя, куара сётонъя огъя нуналлы дасяськон ужрадъёсты эрикрадэз утисьёс йылпумъязы ни шуыны луэ. Полициейскойёс МЧС-ысь ӧнерчиосын ӵош быръён участокъёсты, котырысьтыз интывылэз учкизы, ивортодэтъя центр пыр кандидатъёсты эскеризы но полициысь пӧртэм ёзэсъёсын ужасьёсын дышетонъёс ортчытӥзы. Эрикрадэз утисьёс озьы ик чаклазы маршрутъёсты, кытӥ бюллетеньёсты нуллозы но тырмымтэос сярысь алонъёс сётӥзы. Куд-ог быръён участокъёсын укноосты решёткаосын ворсаны, ӧсъёсты юнматыны, сейф пуктыны ӵектӥзы. Туннэ нуналлы вань тырмымтэосты палэнтӥзы ни, кылиз на металлодетекторъёс пуктыны. Куд-ог участокъёсы соосты кунпуш ужъёсъя министерствоысь ваёзы. Озьыен, полицейскойёслы куара сётон нунал азьын быръён участокъёсты эскерыны но бюллетеньёсты возьманэз радъяны кылиз на. Быръён нуналэ куара сётон интыосын МВД-ысь 2 сюрс 406 ӧнерчиос ужалозы, со сяна, 1 сюрс 500 пала адями — котыр интывылъёсын. Эрикрадэз утён уже пыриськозы возьмаськись предприятиослэн ыстэм муртъёссы но дружинникъёс. МВД-лэн аппаратысьтыз куд-ог ужасьёсты элькунысь мукет ёросъёсы лэзёзы, отын соос интыысь кунпуш ужъёсъя ёзэтъёслы юрттозы. «Басьтомы, кылсярысь, Алнашез. Отын штатъя 26 адями, нош быръён участокъёс 29. Пичи ёрос центръёсын сыӵегес ик югдур. Отчы 2 уй-нуналлы мынозы МВД-лэн аппаратысьтыз ужасьёс», — вераз Сергей Козлов. Эрикрадэз утисьёс валтӥсь кужымъёссэс элькунысь каръёсы поттозы, тужгес троссэ — Удмуртилэн шоркараз, угось «куронъёсты тӥян учыръёс тросгес луо Ижкарын». Кызьы вераз элькунысь кунпуш ужъёсъя министерствоысь полицилэн кивалтӥсезлэн воштӥсез, куара сётон нуналэ ӵемгес пусйисько ӧтён-ӝуткан кагазъёсты катэз тӥяса вӧлмытон но бырйисьёслэсь куаразэс басьтон учыръёс. Сыӵе дыръя кунмуртъёслы 02 телефон пыр жингыртыны кулэ. Тегъёс: Мерлык Ижкар МВД быръёнъёс Удмуртия кышкыттэмлык  